जनप्रतिनिधि भएर आएसँगै जनताको आधारभूत आवश्यकतालाई सम्बोधन गर्ने प्रयत्न गरेका छौं । लामो समय स्थानीय तह जनप्रतिनिधिविहीन रह्यो । कर्मचारीतन्त्रबाट चल्दाखेरी जनताले सेवा सेवा पाउन सकेका थिएनन् । हामी आएसँगै जनमैत्री सेवा दिँदै आइरहेका छौं । जनप्रतिनिधि भएसँगै गत आवमा ३८ योजना अघि सारेका थियौं । तीमध्ये सम्पूर्ण योजना सम्पन्न भइसकेका छन् । वडा कार्यालयले बेसी टोलदेखि जमरकट्टेल जाने एक किलोमिटर सडकमा नयाँ ट्रयाक खोलेका छौं । त्यस्तैगरी बाख्री गाउँदेखि साविकको वडा नम्बर ८ जाने सडकमा समेत नयाँ ट्रयाक खनेर सवारी चल्ने बनाएका छौं । लामाटोल–नयाँबाटो सडक र सनसाइज तौथली सडक पनि स्तरोन्नति गरेर व्यवस्थित गरेका छौं । वडामा खानेपानीको समस्या समाधान गर्नेतर्फ पहलकदमी गरिरहेका छौं।
